b'\n_START_ARTICLE_\nMantineian taistelu (362 eaa.)\n_START_SECTION_\nTausta\n_START_PARAGRAPH_\nVuonna 362 eaa. Epameinondas johti taas joukkoja peloponnesolaisia vastaan. H\xc3\xa4nen p\xc3\xa4\xc3\xa4tarkoituksenaan oli kukistaa Mantineia, joka vastusti Theban valtaa niemimaalla. Matkalla Mantineiaa kohti Epameinondas sai kuulla, ett\xc3\xa4 spartasta oli l\xc3\xa4htenyt niin paljon sotilaita Mantineian avuksi, ett\xc3\xa4 itse Sparta oli miltei t\xc3\xa4ysin ilman puolustajia. Epameinondas n\xc3\xa4ki taas mainion tilaisuuden ja marssi suoraan Spartaa kohti. Spartan kuningas Arkhidamos III sai kuitenkin tiet\xc3\xa4\xc3\xa4 Epameinondaan olevan matkalla ja ehti ker\xc3\xa4t\xc3\xa4 tarpeeksi joukkoja kaupungin suojaksi._NEWLINE_Epameinondas marssi t\xc3\xa4m\xc3\xa4n j\xc3\xa4lkeen pikaisesti takaisin tukikohtaansa Tegeassa ja l\xc3\xa4hetti ratsuv\xc3\xa4kens\xc3\xa4 Mantineiaa kohti. H\xc3\xa4n toivoi ett\xc3\xa4 spartalaiset olisivat l\xc3\xa4hteneet suojelemaan kotikaupunkiaan ja j\xc3\xa4tt\xc3\xa4neet samalla Mantineian ilman puolustajia. Mantineiassa ollut ateenalainen ratsuv\xc3\xa4ki l\xc3\xb6i kuitenkin takaisin thebalaisen ratsuv\xc3\xa4en kaupungin edustalla. Epameinondaalle oli selv\xc3\xa4\xc3\xa4, ett\xc3\xa4 Theban oli ly\xc3\xb6t\xc3\xa4v\xc3\xa4 vihollisensa hopliittitaistelussa, jos se halusi pit\xc3\xa4\xc3\xa4 kiinni valloituksistaan.\n_START_SECTION_\nTaistelu\n_START_PARAGRAPH_\nMantineian taistelu oli suurin Kreikassa koskaan k\xc3\xa4yty hopliittitaistelu. Miltei kaikki kaupungit ottivat osaa siihen jollain tavalla. Boiotian kanssa sotivista t\xc3\xa4rkeimm\xc3\xa4t olivat Tegea, Megalopolis ja Argos. Heit\xc3\xa4 vastassa olivat Sparta, Ateena, Elis ja monta muuta kaupunkia. Kummallakin puolella taisteli noin 20\xc2\xa0000\xe2\x80\x9330\xc2\xa0000 sotilasta._NEWLINE_Kuten Leuktrassa Epameinondas sijoitti thebalaiset vasemmalle siivelle, spartalaisia vastap\xc3\xa4\xc3\xa4t\xc3\xa4. T\xc3\xa4ss\xc3\xa4 vasemmassa siivess\xc3\xa4 oli enemm\xc3\xa4n rivej\xc3\xa4 syv\xc3\xa4ss\xc3\xa4 kolonnassa. Oikealle siivelle h\xc3\xa4n sijoitti liittolaisensa ja ratsuv\xc3\xa4kens\xc3\xa4. Epameinondas toivoi ratsuv\xc3\xa4kens\xc3\xa4 ly\xc3\xb6v\xc3\xa4n vihollisen oikean sivustan ja sen j\xc3\xa4lkeen pystyv\xc3\xa4ns\xc3\xa4 murtamaan spartalaisten muodostelman. N\xc3\xa4in k\xc3\xa4vikin. Voimakkaampi boiotialainen ratsuv\xc3\xa4ki l\xc3\xb6i takaisin ateenalaisen ja mantineialaisen ratsuv\xc3\xa4en oikealla siivell\xc3\xa4 ja hy\xc3\xb6kk\xc3\xa4si sen j\xc3\xa4lkeen suojaamattoman falangin sivustaan. V\xc3\xa4h\xc3\xa4n aikaa spartalaiset saivat pid\xc3\xa4telty\xc3\xa4 Theban syv\xc3\xa4\xc3\xa4 falangia, mutta lopulta spartalaisten puolustus murtui ja koko vihollisen armeija l\xc3\xa4hti pakoon. Epameinondas haavoittui samalla kun thebalaiset l\xc3\xa4htiv\xc3\xa4t ajamaan takaa vihollisiaan. H\xc3\xa4n kuoli pian t\xc3\xa4m\xc3\xa4n j\xc3\xa4lkeen._NEWLINE_Kun sotilaat saivat kuulla Epameinondaan kaatuneen, lakkasivat he ajamasta takaa vastustajiaan. Taistelun j\xc3\xa4lkeen kummatkin osapuolet v\xc3\xa4ittiv\xc3\xa4t itse\xc3\xa4\xc3\xa4n voittajaksi ja pystyttiv\xc3\xa4t taistelukent\xc3\xa4lle muistomerkin voittonsa kunniaksi. Spartalaisia suuresti ihannoinut historioitsija Ksenofon kertoo, ett\xc3\xa4 Mantineian taistelun j\xc3\xa4lkeen Kreikka vajosi suurempaan ep\xc3\xa4j\xc3\xa4rjestykseen ja sekasortoon kuin koskaan aikaisemmin.\n_START_SECTION_\nSeuraukset\n_START_PARAGRAPH_\nTradition mukaan ennen kuolemaansa Epameinondas olisi sanonut, ett\xc3\xa4 Theban pit\xc3\xa4isi pyrki\xc3\xa4 solmimaan rauhan vastustajiensa kanssa. Taistelun j\xc3\xa4lkeen osapuolet sopivat uudesta yleisest\xc3\xa4 rauhasta, mutta Theba oli t\xc3\xa4m\xc3\xa4n j\xc3\xa4lkeen puolustuskannalla ja pian Ateena otti taas johtoaseman Kreikassa.'